Virallinen lehti nro C 386 , 11/12/1998 s. 0165



KIRJALLINEN KYSYMYS E-1905/98 esittäjä(t): Jesús Cabezón Alonso (PSE) komissiolle (16. kesäkuuta 1998) Aihe: Yhdysvaltojen ja Euroopan unionin sopimus Helmsin-Burtonin laista Tarkoittaako unionin puheenjohtajan, komission ja Yhdysvaltojen presidentin 18. toukokuuta 1998 julkaisema sopimus sitä, että yhteisön lainsäädäntöön sisällytetään sopimuksesta huolimatta Helmsin-Burtonin lain voimassa olevat määräykset? Katsooko komissio, että tällä sopimuksella taataan kaikkien Euroopan unionin jäsenvaltioiden kansallinen suvereniteetti? Komission jäsenen Sir Leon Brittankomission puolesta antama yhteinen vastaus kirjallisiin kysymyksiin E-1904/98 ja E-1905/98 (16. heinäkuuta 1998) Komissio kehottaa arvoisaa parlamentin jäsentä tutustumaan vastaukseen, jonka komissio antoi parlamentin jäsenen José Sanchez-Neyran(1) esittämiin kirjallisiin kysymyksiin E-1343/98 ja E-1344/98 yhteisesti sekä vastaukseen, jonka se antoi Pedro Marset Camposin parlamentin kesäkuun 1998 istuntojaksolla kyselytunnilla esittämään suulliseen kysymykseen(2), yksityiskohtaisen selvityksen saamiseksi yhteisön ja Yhdysvaltojen Lontoon huippukokouksessa 18. toukokuuta 1998 tekemän sopimuksen pääkohdista. Sopimus on asiakokonaisuus, joka tarjoaa todellisen mahdollisuuden kestävään ratkaisuun Helms-Burtonin lakiin ja Iranin ja Libyan vastaisia pakotteita koskevaan lakiin liittyvien näkemyserojen sekä ekstraterritoriaalisiin pakotteisiin liittyvän laajemman ongelmakentän osalta. Sopimuksesta huolimatta komissio kuitenkin edelleen katsoo kyseisten lakien olevan kansainvälisen oikeuden vastaisia. Yhteisö ei ole missään vaiheessa tunnustanut niiden lainvoimaisuutta. Komissio on varannut itselleen täyden oikeuden saattaa asia uudelleen Maailman kauppajärjestön (WTO) käsiteltäväksi, jos yhteisön kansalaisia tai yrityksiä vastaan ryhdytään toimiin kyseisten lakien nojalla. Sopimus on poliittinen, eikä se millään tavoin anna lainvoimaa kyseisten Yhdysvaltain lakien lainvastaisille säännöksille. Yhteisön ja Yhdysvaltojen Lontoon huippukokouksessa 18. toukokuuta 1998 tekemän sopimuksen täysi täytäntöönpano edellyttää Yhdysvaltain kongressin tukea. Sopimus tosin sisältää kohtia, jotka muodostavat perustan Helms-Burtonin lain pysyvälle kumoamiselle sekä sille, ettei vastaavia lakeja enää tulevaisuudessa säädetä, mutta yhteisön ja jäsenvaltioiden sekä Yhdysvaltojen on myös pantava sopimus täytäntöön välittömästi sen jälkeen, kun Helms-Burtonin lain IV osaston mukainen presidentin luopumista koskeva valtuutus on hyväksytty ja toteutettu. Sopimus turvaa täydellisesti jäsenvaltioiden kansallisen riippumattomuuden. Laittomasti pakkolunastettuun omaisuuteen tehtävien investointien periaatteita koskevan yhteisymmärryksen mukaan sovittujen määräysten täyttäminen on jäsenvaltioiden, ja erityisesti niiden valtiollisia kaupallisia avustuksia ja tukia koskevista päätöksistä vastaavien elinten, tehtävä. Komissio on luvannut arvioida erityisen huolellisesti toistuvasti pakkolunastusta käyttäneiden maiden osalta, Kuuba mukaan lukien, onko valtion tuen myöntäminen tällaisissa tapauksissa mahdollista. Määräykset eivät vaikuta jo tehtyihin investointeihin, eikä ole tarkoitus kieltää aiemmin esimerkiksi Kuubassa pakkolunastettuun omaisuuteen tulevaisuudessa tehtäviä investointeja, vaan ainoastaan asettaa joitakin valtion tukea koskevia rajoituksia. (1) Katso sivu 115. (2) Parlamentin keskusteluja (kesäkuun 1998).